ORDE do 24 de marzo de 2006 pola que se convocan bolsas para o profesorado das universidades do sistema universitario de Galicia para o fomento da actualización e innovación docente e da converxencia no Espazo Europeo de Educación Superior.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/04/2006

O Estatuto de autonomía de Galicia, no seu artigo 31º, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro de 1988), transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria polo Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
O artigo 2 da Lei orgánica 6/2001, do 21 de decembro, de universidades (BOE do 24 de decembro), establece que a selección, formación e promoción do persoal docente de cada universidade é competencia da universidade, dentro da súa autonomía. Deste xeito, póñense en marcha accións que favorezan a calidade da docencia das ensinanzas autorizadas e efectivamente xa implantadas a través do contacto con profesores doutras universidades.
Un dos factores clave nos que pivota o éxito da converxencia no Espazo Europeo de Educación Superior é a formación e actualización do profesorado universitario. As investigacións educativas, as normativas actuais en materia de política docente universitaria e as directrices e metodoloxías docentes que deberán levarse a efecto, buscan, entre outras, un novo concepto de aprendizaxe, novas competencias, novas metodoloxías con implicacións de cambio para as funcións docentes do profesor universitario, o achegamento entre o profesorado e o alumnado, un aumento na calidade do ensino e dos seus resultados, unha mellora substantiva do proceso de comunicación do coñecemento e unha potenciación, en extensión e calidade, da acción titorial do profesorado.
Tales accións pasan, necesariamente, pola existencia de plans de formación do profesorado e un apoio decidido á innovación docente.
No proceso de formación dun profesor universitario véñense investindo importantes esforzos para acadar excelencia nas compoñentes disciplinar e investigadora. En cambio, os esforzos institucionais para fomentar a innovación docente, a formación didáctica e metodolóxica, o uso avanzado de tecnoloxías da información na docencia ou o coñecemento estru
tural e normativo da propia institución universitaria, entre outros, son moito máis recentes.
Froito da experiencia de anos anteriores, das suxestións feitas polas propias universidades e da comisión nomeada para o efecto, procésese a convocar bolsas orientadas á actualización do profesorado universitario a fin de mellorar a calidade da súa docencia.
Trátase de executar accións que cumpran os marcos legais establecidos polo noso ordenamento e que contribúan a mellorar a calidade do sistema universitario de Galicia, apoiando a actualización e renovación metodolóxica do profesorado universitario da comunidade autónoma a fin de promover a súa excelencia académica.
Polo que antecede, esta consellería,
DISPÓN:
Artigo 1º.-Obxecto.
Convócanse, en réxime de publicidade, obxectividade e concorrencia competitiva, bolsas para contribuír á actualización e formación do profesorado das universidades do sistema universitario de Galicia, mediante o financiamento de estadías en centros e universidades situados fóra do ámbito da Comunidade Autónoma de Galicia, de maneira que poida cubrir as necesidades formativas coas que se pode atopar na súa traxectoria profesional, adquirindo unha formación que contribúa á mellora da calidade da súa docencia universitaria e das aprendizaxes dos seus estudantes.
Neste sentido, serán subvencionables aquelas estadías coas que se pretenda adquirir e actualizar competencias para a incorporación das tecnoloxías da información e comunicación na docencia e nas prácticas educativas (e-learning, blended learning -combinación de formación presencial e virtual-, xestión de cursos en web, etc.), competencias en xestión universitaria, metodoloxías didácticas e innovadoras, novas formas de titoría e orientación ao alumnado, e todas aquelas outras destinadas a promover prácticas docentes innovadoras.
Artigo 2º.-Orzamento.
Para a concesión destas bolsas destinarase a cantidade total de 18.860 euros, con cargo á partida orzamentaria 09.04.322C.480.3, de acordo co disposto na Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. As cantidades antes citadas poderán incrementarse de acordo coas dispoñibilidades orzamentarias.
Artigo 3º.-Beneficiarios
Estas bolsas poderán ser solicitadas por todos os profesores que pertenzan a algunha das tres universidades da Comunidade Autónoma de Galicia, teñan dedicación a tempo completo e posúan unha antigüidade mínima de 4 anos na docencia universitaria.
Artigo 4º.-Período de aproveitamento.
A duración das estadías deberá ser como mínimo dun mes e como máximo de tres meses, e deberán ser realizadas durante o período comprendido entre o 1 de xaneiro e o 15 de outubro de 2006.
Artigo 5º.-Contía das bolsas.
O importe de cada bolsa non poderá superar os 1.800 euros mensuais segundo a duración e lugar no que se vai realizar a estadía e a antigüidade como docente. No caso de que a estadía sexa superior a un mes e inferior a dous meses, considéranse os meses de 30 días. A cantidade correspondente por día sería 1/30 da contía mensual.
Artigo 6º.-Solicitudes.
a) As solicitudes, segundo o modelo ED413A que se publica como anexo a esta orde, presentaranse no rexistro xeral da Consellería de Educación e Ordenación Universitaria ou por calquera das formas previstas no artigo 38.4º da Lei 30/1992, do 26 de novembro, de réxime xurídico da administración pública e procedemento administrativo común. Se no uso deste dereito a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación. Para estes efectos, os rexistros das universidades públicas non terán validez en canto ao cumprimento dos prazos da convocatoria.
b) As solicitudes deberán ir acompañadas da seguinte documentación:
1. Copia do DNI.
2. Certificacións das universidades correspondentes facendo constar a totalidade dos servizos docentes universitarios prestados contados ata o último día do prazo de presentación de solicitudes.
3. Memoria que inclúa os seguintes elementos:
-Interese da estadía para a actividade docente do solicitante e elementos que pretende incorporar ou modificar da súa práctica docente.
-Plano de traballo no que se faga constar o calendario de actividades previstas.
-Metodoloxía docente, estratexias de aprendizaxe do alumno, plan de traballo do alumno e avaliación dos procesos e resultados da aprendizaxe que constan na/s guías docente ou programa/s da/s materia/s que imparte e na/s que desexa innovar.
4. Guía/s docente/s ou programa/s da/s materia/s.
5. Carta de invitación do centro onde se vai realizar a estadía, traducido nalgunha das linguas oficiais da comunidade autónoma.
6. Informe do director do correspondente departamento no que se xustifique, nos termos establecido no artigo 1º desta convocatoria, o interese ou necesidade desa estadía para o departamento.
7. Declaración xurada de todas as bolsas solicitadas ou concedidas para o mesmo concepto das distintas administracións públicas competentes ou outros entes públicos ou privados.
8. Documento facilitado pola entidade bancaria a nome do/a interesado/a, no que conste o código conta cliente.
c) O prazo de presentación de solicitudes será de 31 días naturais contados desde o día seguinte ao da publicación desta convocatoria no Diario Oficial de Galicia.
Artigo 7º.-Tramitación.
Os servizos da Dirección Xeral de Ordenación e Calidade do sistema universitario de Galicia comprobarán que todas as solicitudes reúnen os requisitos establecidos nesta orde e exporase a lista de solicitudes admitidas e excluídas, sinalando, se é caso, as causas de exclusión, nos taboleiros de anuncios da Consellería de Educación e Ordenación Universitaria, nas delegacións provinciais, nos vicerreitorados de profesorado das universidades galegas e na internet no enderezo
http://www.edu.xunta.es/portal/index.jsp.
Esta lista estará exposta do 8 ao 19 de maio de 2006, e os interesados poderán, durante ese mesmo prazo, formular reclamación para emendar erros e falta de documentos, ante a Dirección Xeral de Ordenación e Calidade do sistema universitario de Galicia, achegándo, se é o caso, a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición logo de resolución, nos termos establecidos no artigo 71 da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común.
Artigo 8º.-Comisión de selección.
A selección dos candidatos será realizada por unha comisión de avaliación integrada por tres representantes da Dirección Xeral de Ordenación e Calidade do sistema universitario de Galicia, dos que un deles actuará como presidente e outro como secretario con voz e voto, e os vicerreitores competentes na materia das tres universidades galegas. En caso de empate, decidirá o voto de calidade do presidente.
Artigo 9º.-Criterios xerais de selección.
Entre todos os solicitantes que cumpran os requisitos establecidos na convocatoria e teñan a documentación completa no prazo sinalado, a comisión avaliadora, de acordo coas dispoñibilidades orzamentarias, elaborará a relación de beneficiarios que recibirán unha axuda económica, tendo en conta os seguintes criterios de selección:
a) Por cada ano de antigüidade como docente: 10 euros.
b) Contía por mes de estadía: mínimo 100 euros, máximo 300 euros.
c) En función do lugar no que se vai realizar a estadía:
-En España/Portugal: mínimo 100 euros, máximo 300 euros.
-Resto países europeos: mínimo 150 euros, máximo 400 euros.
-Resto países: mínimo 200 euros, máximo 600 euros.
Artigo 10º.-Resolución.
Efectuada a selección pola comisión esta elevará, a través da Dirección Xeral de Ordenación e Calidade do sistema universitario de Galicia, un informe-proposta á conselleira de Educación e Ordenación Universitaria quen emitirá resolución.
A resolución de concesión das axudas publicarase no Diario Oficial de Galicia e na páxina web da Consellería de Educación e Ordenación Universitaria, mediante relación nominal dos beneficiarios. As solicitudes non incluídas na resolución de concesión entenderanse denegadas ou desestimadas e publicaranse na páxina web mencionada, coa indicación expresa dos motivos de denegación, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
Os solicitantes denegados ou desestimados poderán recuperar a documentación presentada no prazo de dous meses a partir da publicación da concesión das bolsas no Diario Oficial de Galicia. Pasado ese prazo aquela documentación que non fose recollida será destruída.
Contra esta resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Artigo 11º.-Incompatibilidades.
Estas bolsas son incompatibles co aproveitamento de calquera tipo de bolsas ou axudas para o mesmo fin e polo mesmo período de tempo financiadas con fondos públicos ou privados.
Non poderán beneficiarse destas axudas aqueles solicitantes que, nos últimos cinco anos, desfrutaron dalgunha axuda de similares características convocadas pola Xunta de Galicia.
Artigo 12º.-Xustificación.
No prazo de 10 días naturais desde o remate da actividade ou desde a publicación da resolución de concesión, no caso de terse celebrado a actividade antes da súa publicación, os beneficiarios deberán presentar a documentación xustificativa que se indica a continuación:
a) Memoria final das actividades realizadas.
b) Informe do director do centro de destino da estadía sobre as actividades realizadas, traducido nalgunha das linguas oficiais da comunidade autó
noma, con indicación do tempo de permanencia no centro.
c) Declaración complementaria do conxunto das bolsas, tanto das concedidas como das pendentes de resolución.
En calquera momento, a Dirección Xeral de Ordenación e Calidade do sistema universitario de Galicia, poderá reclamar do centro receptor un informe sobre o labor realizado polo bolseiro.
Artigo 13º.-Obrigas dos bolseiros e seguimento da bolsa.
Os beneficiarios das bolsas están obrigados a comunicarlle á Dirección Xeral de Ordenación e Calidade do sistema universitario de Galicia a data de incorporación ao centro e, unha vez incorporados, deberán encontrarse, en todo momento, en condicións de xustificar o seu labor asiduo no centro de destino. Non se admitirán cambios, interrupcións ou aprazamento da estadía nos centros de destino salvo circunstancias excepcionais que así o aconsellen, logo do informe favorable dos dous centros afectados e autorizado por esta dirección xeral.
Artigo 14º.-Pagamento.
As bolsas concedidas faranse efectivas mediante libramento único e directo aos beneficiarios tras a completa xustificación do cumprimento da estadía e condicións establecidas nesta orde.
Artigo 15º.-Publicación dos resultados obtidos.
Os resultados que, eventualmente, poidan obterse con ocasión do aproveitamento da bolsa serán propiedade dos seus autores, que, no caso de facelos públicos, deberán facer constar a axuda recibida da Xunta de Galicia e terán que remitirlle á Consellería de Educación e Ordenación Universitaria un exemplar da publicación na que se recolla.
Disposicións adicionais
Primeira.-A concesión de bolsas reguladas nesta orde terá como límite global o crédito asinado nos orzamentos para este fin.
Segunda.-O incumprimento total ou parcial de calquera das condicións establecidas nesta orde, constituirá causa determinante de revogación da bolsa e do seu reintegro polo beneficiario, segundo o disposto no artigo 78.10 do Decreto lexislativo 1/1999, do 7 de outubro.
Terceira.-Toda alteración das condicións tidas en conta para a concesión da subvención poderá dar lugar á modificación da resolución de concesión.
Cuarta.-Se por calquera causa, no momento en que a comisión avaliadora teña que examinar as solicitudes, algún dos compoñentes non puidesen asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral, ou da universidade correspondente, en virtude da súa representación.
Quinta.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, do 14 de xanei
ro), de réxime xurídico das administracións públicas e do procedemento administrativo común, e do Decreto 287/2000, do 21 de novembro, polo que se desenvolve o réxime de bolsas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir do día seguinte ao da publicación da convocatoria no Diario Oficial de Galicia, producindo efectos desestimatorios a falta de resolución.
Sexta.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas.
Sétima.-Esta orde adaptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e as do seu desenvolvemento, igualmente aos artigos 78 e 79 do Decreto lexislativo 1/1999, do 7 de outubro.
Oitava.-Esta convocatoria poderá ser impugnada mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase o director xeral de Ordenación e Calidade do sistema universitario de Galicia para ditar as disposicións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de marzo de 2006.
Laura Sánchez Piñón
Conselleira de Educación e Ordenación Universitaria